钦定古今图书集成/明伦汇编/交谊典/第047卷 > 《答象之谢惠黄精》韩维
## 钦定古今图书集成/明伦汇编/交谊典/第047卷 > 《答象之谢惠黄精》韩维

“《仙经》著灵药，兹品上不刊。服之岁月久，衰羸反童颜。”
岩居有幽子，乘时斸苍山。溪泉濯之洁，秋阳暴而干。
九蒸达晨夜，候火不敢安。持之落城市，谁复著眼看。
富贵异所嗜，口腹穷甘酸。贫贱固不暇，锥刀乃其干。
坐使至灵物，委弃同草菅。惟君冲旷士，敦然守高闲。
食之易为力，天和中自完。故以此为馈，其容几一箪。
报吾三百言，浩浩驰波澜。何以谕珍重，如获不死丹。
方当烦燠时，把玩毛骨寒。他年灵气成，与子骖双鸾。